b'\n_START_ARTICLE_\nMas d\'en Coll (Folgueroles)\n_START_SECTION_\nDescripci\xc3\xb3\n_START_PARAGRAPH_\nEs tracta d\'un edifici civil._NEWLINE_La masia \xc3\xa9s orientada al Nord-est. Est\xc3\xa0 formada per un cos principal a la part esquerra del qual sobresurt una torre de planta quadrada, en la qual s\'endevinen uns antics merlets tapiats i diverses espitlleres._NEWLINE_L\'edifici est\xc3\xa0 cobert a dues aig\xc3\xbces, la part dreta \xc3\xa9s m\xc3\xa9s extensa que l\'esquerra._NEWLINE_A pocs metres de la casa hi ha un mur que condu\xc3\xafa a la casa mitjan\xc3\xa7ant un arc de mig punt recentment enderrocat, el mur continua, assenyalant la construcci\xc3\xb3 d\'un cobert i d\'un graner._NEWLINE_La masia consta de planta baixa, dos pisos i golfes._NEWLINE_El material constructiu originari \xc3\xa9s la pedra i la fusta, m\xc3\xa9s tard s\'hi afegiren murs de t\xc3\xa0pia i de ma\xc3\xb3. L\'edifici est\xc3\xa0 ple d\'afegitons._NEWLINE_A l\'interior de la casa es conserven restes de basaments i fusts d\'arcs g\xc3\xb2tics._NEWLINE_A la part baixa de la casa, en un recinte actualment convertit en corts es conserven arcs diafragm\xc3\xa0tics.\n_START_SECTION_\nHist\xc3\xb2ria\n_START_PARAGRAPH_\nEl mas d\'en Coll era una antiga casa o "domus" del Coll, que el 18 d\'agost de 1306 el prior Guillem de Sant Lloren\xc3\xa7 de Munt va comprar a Francesc de Santvicen\xc3\xa7 per 2.900 sous barcelonins. Aquesta propietat havia estat cedida al cavaller F. S. per Sibil\xc2\xb7la Coll, filla de Bernat de Montalegre i Agneta Coll._NEWLINE_Aquestes propietats s\'estenien: a la part de llevant, l\'actual collet de Collsameda, a migdia el torrent que va a Folgueroles, a ponent un alou de Santa Maria de Ripoll i a tramuntana el cam\xc3\xad que condu\xc3\xafa de la masia Croses, avui desapareguda, a l\'esgl\xc3\xa9sia de Folgueroles._NEWLINE_Aquesta masia \xc3\xa9s propietat del senyor Rocafiguera de Vic, des del segle XV._NEWLINE_Al segle XVIII va adoptar la tipologia actual, obrint-hi finestres.'